Charlotte Dyremose (KF), 2014-05-07:
Tak for det.
Som ordfører for forslagsstillerne vil jeg gerne takke for debatten.
Jeg vil også tillade mig at ærgre mig en lille smule, for det lyder, som om et par af ordførerne simpelt hen har glemt at læse, hvad der faktisk står i beslutningsforslaget, eller måske mangler de bare viljen og måske har fået vide af regeringen: Det går ikke; det kan vi sandelig ikke støtte, for det kommer fra oppositionen, så nu skal vi finde et eller andet at kalde det, så vi kan sige nej.
For os Konservative handler det om at sikre reelle forbedringer i miljøtilstanden.
Derfor ønsker vi med det her forslag at undgå, at vandplansindsatsen fortsætter på et fagligt tyndt grundlag.
Vi ønsker, at det danske vandmiljø får det bedre.
Derfor skal vi investere i at gennemføre en stor indsats i de kommende år, så vi opfylder vores forpligtelser i forhold til vandrammedirektivet og EU, men vi skal altså først og fremmest gøre det for miljøets og danskernes skyld.
Det her handler ikke kun om EU.
Det handler om miljøet.
Det handler om vores land.
Vi skal derfor gå efter sikre og varige løsninger.
Det er vigtigere, at tilstanden bliver bedre og udviklingen fastholdes i den rigtige retning, end at vi i vores iver og frygt for kritik fra EU tyer til usikre løsninger, der ikke garanterer de forbedringer, vi ønsker os. Vi skal lytte til kritik og gode råd.
Vandplanerne er gentagne gange blevet kritiseret for dels at være på faglig tynd is, dels for at være ekstremt byrdefulde og stride mod retslige principper.
Det er navnlig indsatsen i forhold til vandløb, der er problematisk.
Der er stor tvivl om udpegning af vandløb.
Der er stor uenighed om karakteriseringen af vandløbene: Er de naturlige, kunstige eller stærkt modificerede?
Et stort antal høringssvar fra lodsejerne og fornyet tvivl om kortmaterialet viser, at forholdene ikke er på plads endnu.
De mange drøftelser og justeringer indtil dato har betydet, at planerne ser ud til at blive forsinket i 5 år eller i næsten en hel plancyklus, som jo er på 6 år.
Trods tre offentlige høringer og store forsinkelser kom der alligevel næsten 8.000 høringssvar fra borgere, myndigheder og organisationer ved den seneste høring i december.
Det tyder på, at der fortsat er noget galt.
Ministeriets forberedelse af første generation vandplaner har ikke været tilfredsstillende.
Datagrundlaget var fra begyndelsen uensartet, ikke opdateret og på nogle områder direkte fejlbehæftet.
Rigsrevisionen beskrev ministeriets fortsatte arbejde med vandplanerne som risikofyldt.
Og jeg skal hilse og sige, at når revisorer bruger ord som risikofyldt, er det altså, fordi de mener det.
Rigsrevisionen tror desværre heller ikke på, at målene om en god tilstand i alle danske vandløb senest i 2015, som det ellers er fastlagt i EU's vandrammedirektiv, kan nås.
Nu står vi så en situation, hvor Miljøministeriet skal færdiggøre første generation af vandplaner samtidig med forberedelsen af anden generation.
Siden beslutningsforslaget blev fremsat, er det blevet endnu mere relevant.
Grunden er, at det er umuligt at forudsige de negative effekter på afvandingen af de dyrkede arealer, og at det er umuligt at få redskabet og den tilhørende kompensationsordning godkendt i EU.
Derved ændres vandløbsindsatsen fundamentalt på et øjeblik, men kun i anden generation af vandplaner.
En væsentlig konsekvens af det bliver, at de lokale vandråd, der i løbet af i år skal forsøge at prioritere vandløbsindsatsen for anden generation af vandplaner, nu skal benytte sig af helt andre redskaber.
Så det, vi opfordrer til med beslutningsforslaget, må være helt åbenlyst rigtigt, nemlig at man anvender samme grundlæggende tankegang for hele vandplanlægningen.
Lad os satse på løsninger, hvor effekten er velundersøgt og fører til klare forbedringer i vores vandmiljø.
Lad os satse på løsninger, der er holdbare, så vi ikke står i samme situation som ved ophævelsen af brakordningen eller senest som ved hele problematikken om randzonerne.
Lad os indføre tingene i et effektivt og realistisk tempo.
Vi skal ikke slække på miljøambitionerne, langt fra, men tingene skal gennemføres, i takt med at viden og midler er på plads.
Hverken vi eller Europa-Kommissionen kan have nogen interesse i en forkert indsats, der ikke gavner miljøet.
Så til miljøministeren: Lad os gå i dialog med EU, lad os enes om at gøre det rigtige for vandmiljøet og lad os sørge for, at vi har en plan, der virker.
Det må være ministerens fornemste opgave.